Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Балканска истражувачка репортерска мрежа – Скопје (БИРН), поднесена преку Ана Петрушева, директор на БИРН, против Решението на Општина Кисела Вода, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер, на \_\_.\_\_.2022 година, го донесе следното

**Р Е Ш Е Н И Е**

1. Жалбата изјавена од Балканска истражувачка репортерска мрежа – Скопје (БИРН), поднесена преку Ана Петрушева, директор на БИРН, против Решението на Општина Кисела Вода бр.08-2566/2 од 31.03.2022 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот.**
2. **Решението на Имателот на информации 08-2566/2 од 31.03.2022 година СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## Балканска истражувачка репортерска мрежа – Скопје (БИРН), на 14.03.2021 година поднела Барање за пристап до информации од јавен карактер до Општина Кисела Вода, по предметот Барање за пристап до информации од јавен карактер, со кое побарала по е-маил да и се достават следните информации:

„Копии од фактурите за месеците јануари и февруари 2022 година за контото 425990 (други договорни услуги) што ги исплатила О.Кисела Вода.“

Имателот на информации постапувајќи по Барањето на Барателот, донел Решение бр.08-2566/2 од 31.03.2022 година, во кое е наведено дека: „Општина Кисела Вода позитивно одговори по предметот Барање за пристап до информации од јавен карактер заведен под бр.08-2566/1 од 14.03.2022 година и на барателот, во прилог на ова Решение му се доставува: Известување по барање ....на Секторот за финансиски прашања...“. Во Известувањето бр.16-2566/сл. од 30.03.2022 година се наведува дека: „....ве известуваме дека отворен е портал „Отворени финансии“ од страна на Министерството за финансии со цел да и овозможи на јавноста увид во податоците за реализација на трансакции на сите буџетски корисници..“

Незадоволен од наведеното Решение, Барателот на информацијата, на 04.04.2022 година во законски предвидениот рок, до Агенцијата поднесе Жалба, заведена во архивата на Агенцијата под бр.08-91. Во Жалбата се наведува дека: „На порталот на Министерството за финансии нема копии од фактури, односно има само датум на уплата, износн конто и примател, но не може да се види за каква цел точно се исплатени парите, бидејќи ставката „други договорни услуги“ е широка и опфаќа голем број услуги.“

Агенција, преку е-маил заведен под бр.08-91 од 04.04.2022 година, ја препрати Жалбата до Општина Кисела Вода и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер, со тоа што само го упатува до порталот на Министерството за финанции.

Во конкретниот случај, Имателот на информации наместо да му ја достави бараната информација на начин и форма наведена во Барањето, го упатува на веб портал на Министерството за финансии „Отворени финансии“, на кој

Жалителот наведува во Жалбата дека на порталот на Министерството нема копии од фактури.

Согласно член 12 од Законот за слободен пристап до информации од јавен карактер, секоја барател врз основа на барање има право на пристап до информација од имателот на информации со кои располага и тоа со увид, препис, фотокопија или електронски запис. Во конкретниот случај Барателот на информации побарал по електронски пат да ја добие бараната информација.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр. 08-91.

**Директор,**

**Пламенка Бојчева**